Shugaban ɗariƙar Katolika, Papa Roma Benedikt na 16, ya nuna matuƙar damuwarsa ga tashe-tashen hankulllan da ke ta ƙara yaɗuwa a Iraqi da kuma Gabas Ta Tsakiya. Da yake huɗuba ga dubban mabiya ɗariƙarsa, a wani taron ibada a dandalin St. Peters a daular Vatican yau, Papa Roman ya yi kira ga zaman cuɗe-in cuɗe ka cikin lumana tsakanin al’ummomin wannan yankin. Ya roƙi Allah ya sassauta zukatan duk masu tsatsaurar ra’ayi a yankin, ko daga wane ɓangare kuma suke, don su fahimci cewa dukkansu ’yan uwan juna ne.